《奉和鲁望秋日遣怀次韵》
唐代·皮日休

高蹈为时背，幽怀是事兼。神仙君可致，江海我能淹。

共守庚申夜，同看乙巳占。药囊除紫蠹，丹灶拂红盐。

与物深无竞，于生亦太廉。鸿灾因足警，鱼祸为稀潜。

笔砚秋光洗，衣巾夏藓沾。酒甔香竹院，鱼笼挂茅檐。

琴忘因抛谱，诗存为致签。茶旗经雨展，石笋带云尖。

鹤共心情慢，乌同面色黔。向阳裁白帢，终岁忆貂襜.

取岭为山障，将泉作水帘。溪晴多晚鹭，池废足秋蟾。

破衲虽云补，闲斋未办苫。共君还有役，竟夕得厌厌。

作者简介：皮日休，字袭美，一字逸少，生于公元834至839年间，卒于公元902年以后。曾居住在鹿门山，自号鹿门子，又号间气布衣、醉吟先生。晚唐文学家、散文家，与陆龟蒙齐名，世称“皮陆”。今湖北天门人（《北梦琐言》），汉族。咸通八年（867）进士及第，在唐时历任苏州军事判官（《吴越备史》）、著作佐郎、太常博士、毗陵副使。后参加黄巢起义，或言“陷巢贼中”（《唐才子传》），任翰林学士，起义失败后不知所踪。诗文兼有奇朴二态，且多为同情民间疾苦之作。《新唐书·艺文志》录有《皮日休集》、《皮子》、《皮氏鹿门家钞》多部。